Video: Watson gooi wit Bosasa-werkers vir die wolwe | Maroela Media
Gavin Watson. Foto: Skermskoot uit die video
Gavin Watson, omstrede uitvoerende hoof van die voormalige Bosasa, het aan personeel van die maatskappy gesê hulle moet bewus wees van die regering se rasideologie want as hulle nie is nie, is hulle "dinosourusse wat gaan doodgaan".
In 'n kort video wat aan die lig gekom het, spreek Watson werknemers toe oor swart ekonomiese bemagtiging (SEB) en sê hy wit mans het volgens die regering geen waarde nie. Volgens hom sal Bosasa "nie eers een SEB-punt kry" as wit mans opgelei word nie. Hulle moet hulle dus self oplei.
"Dit is nie 'n wet van Gavin Watson nie, maar van die regering. Ons moet aanpas by die regering se behoeftes," sê hy.
In 'n klankgreep wat ook aan die lig gekom het, verduidelik Watson aan werknemers hoe Bosasa kliënte hanteer. "Indien 'n kliënt swart is, gaan jy nie met 'n wit groep [om die kliënt te besoek] nie. Dit is 'n feit. Dit is realiteit. As ek na 'n swart kliënt gaan, maak ek seker een persoon is wit en die res is swart. Dit is waaroor Bosasa gaan. Dit is hoe ons sake hanteer."
Volgens Watson sal kliënte wil weet of die maatskappy aan SEB voldoen. "Jy moet hiervan bewus wees. As jy nie is nie, is jy 'n dinosourus en gaan jy doodgaan."
News24 het intussen ook oor 'n ander kort video berig wat aan die lig gekom het waarin gesien kan word hoe Watson personeellede uittrap omdat die maatskappy byna 'n tender van R800 miljoen verloor het. Dié video lyk of dit tydens dieselfde geleentheid opgeneem is as die ander video. Volgens News24 is dit in Maart 2017 tydens 'n personeelvergadering in die Silverstar Casino in Krugersdorp opgeneem.
Dirk Hermann, bestuurshoof van Solidariteit, het intussen in reaksie gesê die vakbond is gewalg deur Watson se uitsprake en dat hy die staat se rasideologie misbruik om guns te wen. "Om wittes te reduseer tot kommersiële objekte is op geen manier aanvaarbaar nie. Wittes se waarde word bereken aan die hand van 'n koue telkaart. As wit werknemers nie punte kan beteken nie, beteken hulle niks. As hulle nie punte inbring nie, moet hulle hulself oplei."
Volgens Hermann staan Watson nie op ter verdediging van sy wit werknemers teen 'n rasideologie nie. "Hy interpreteer die staat se rasideologie op die mees radikale manier en implementeer dit so. Hy doen dit net om een rede en dit is om die staat se guns te wen. Hy offer dus sy wit werknemers op ter wille van gunste deur die staat. Dit het sy manier van doen geword," sê Hermann.
"Soos hy sy wit werknemers sonder gewete bestuur het, het hy Bosasa sonder gewete bestuur, ter wille van die guns van invloedrykes en die staat. Watson sê self dat hy wit is en in plaas daarvan om die rasideologie van die staat te beveg koop hy in daardie ideologie in vir gunste en kontrakte."
Solidariteit het intussen ook gesê dat hy van die Bosasa‑werknemers in 'n likwidasieproses gaan verteenwoordig. Dit kom nadat African Global Operations, voorheen Bosasa, vandeesweek aangekondig het dat hy om vrywillige likwidasie sal aansoek doen.
Volgens Solidariteit sal die vakbond sodra 'n finale likwidasiebevel gegee is, namens werknemers wat ook krediteure is, vra dat Watson ingevolge artikel 65 van die Insolvensiewet gedagvaar word om te getuig wat van die geld geword het. Uit die proses kan strafregtelike klagtes volg.
"Dit is 'n absolute skande dat 'n maatskappy roekeloos bestuur kan word en dat gewone mense wat daar werk die prys moet betaal. Die minste wat ons kan doen, is om te sorg dat daar geregtigheid kom. Watson moet vervolg word en ons sal graag daarmee help."
Julle gaan bitter lank sukkel om iets uit hom te kry! Is hy al arresteer?
Wel ek is geskok hoe kan enigeen geskok wees deur wat hy verklaar! Ons almal (meerderheid) weet moes dit is presies hoe die regering redeneer, wat hul doelstellings is en hul metodes. Om met die regering besigheid te doen – op die skaal van Bosasa – is dit vanselfsprekend dat jy presies nes hulle opereer. En Watson kan "black en white" nes hy wil, want hy het die een instrument in sy hande wat enige regeringsamptenaar se weerstand verkrummel: OMKOOPGELD! Wees eerder tevrede dat hy iets van die waarheid vertel, en ons weet mos almal die Engelsman en sy geslag… Lees meer »
Johann.cb nee ek glo nie, kan ook nie verstaan waarom nie. Word hy beskerm?
Weet hy dalk te veel wat nog mense gaan bloot stel ?
Is sy seun nie Luke Watson nie ? Die een wat gehuil het hy word nie sprinkbok nie en wil nie in die springbok trui gesien word nie ?